ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό κοινών κανόνων στον τομέα της πολιτικής αεροπορίας και τη σύσταση της Ευρωπαϊκής Υπηρεσίας για την Ασφάλεια των Αερομεταφορών ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό κοινών κανόνων στον τομέα της πολιτικής αεροπορίας και τη σύσταση της Ευρωπαϊκής Υπηρεσίας για την Ασφάλεια των Αερομεταφορών

(Κείμενο που παρουσιάζει ενδιαφέρον για τον ΕΟΧ)

1. Εισαγωγη

Το άρθρο 251, παράγραφος 2, τρίτο εδάφιο, στοιχείο γ), της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Με την παρούσα η Επιτροπή εκδίδει γνώμη για τις είκοσι οκτώ (28) τροπολογίες που ψήφισε το Ευρωπαϊκό Κοινοβούλιο.

2. Ιστορικο τησ υποθεσησ

α) Στις 4 Δεκεμβρίου 2000, η Επιτροπή διαβίβασε στο Συμβούλιο και το Ευρωπαϊκό Κοινοβούλιο πρόταση κανονισμού (COM(2000) 595 τελικό - COD 2000/0246 της 27ης Σεπτεμβρίου 2000) [1].

[1] ΕΕ C 154E της 29.5.2001, σ. 1.

β) Η Οικονομική και Κοινωνική Επιτροπή εξέδωσε ευνοϊκή γνώμη κατά την ολομέλειά της στις 30 Μαΐου 2001 [2]. Δεν ζητήθηκε γνωμοδότηση από την Επιτροπή των Περιφερειών.

[2] ΕΕ C 221 της 07.08.2001, σ. 38.

γ) Στις 5 Σεπτεμβρίου 2001 το Ευρωπαϊκό Κοινοβούλιο εξέδωσε, σε πρώτη ανάγνωση, γνώμη η οποία περιείχε πενήντα επτά (57) τροπολογίες στην πρόταση της Επιτροπής [3].

[3] ΕΕ C 072 της 21.03.2002, σ.80-146.

δ) Το Συμβούλιο εξέδωσε κοινή θέση στις 19 Δεκεμβρίου 2001 [4].

[4] ΕΕ C 058E της 05.03.2002, σ. 44-67.

ε) Στις 11 Ιανουαρίου 2002, η Επιτροπή εξέδωσε, σύμφωνα με το άρθρο 251, παράγραφος 2 της συνθήκης, ανακοίνωση προς το Ευρωπαϊκό Κοινοβούλιο σχετικά με την κοινή θέση του Συμβουλίου (SEC(2002) 23 τελικό).

στ) Η κοινή θέση του Συμβουλίου διαβιβάσθηκε στο Ευρωπαϊκό Κοινοβούλιο στις 17 Ιανουαρίου 2002.

ζ) Στις 9 Απριλίου 2002, το Ευρωπαϊκό Κοινοβούλιο εξέδωσε σε δεύτερη ανάγνωση ψήφισμα το οποίο περιείχε είκοσι οκτώ τροπολογίες στην κοινή θέση.

3. Αντικειμενο τησ προτασησ

Οι συζητήσεις που διεξάχθηκαν μέσα στην Κοινότητα, αλλά και έξω από αυτήν και σε επίπεδο JAA (Σύνδεσμος Αρχών Πολιτικής Αεροπορίας - διακυβερνητικός οργανισμός ο οποίος εκπονεί κοινά πρότυπα και διαδικασίες για την ασφάλεια στην Ευρώπη), έδειξαν ότι χρειάζεται ένας οργανισμός ισχυρός, αρμόδιος για την ασφάλεια των αερομεταφορών, ο οποίος θα αναλάβει τα εκτελεστικά καθήκοντα που σήμερα ασκούνται σε εθνικό επίπεδο. Προς το σκοπό αυτό, το Συμβούλιο εξέδωσε, στις 16 Ιουλίου 1998, απόφαση με την οποία εξουσιοδοτούσε την Επιτροπή να αρχίσει διαπραγματεύσεις με τα κράτη μέλη του JAA που δεν είναι μέλη της Ευρωπαϊκής Ένωσης για τη δημιουργία διεθνούς οργανισμού. Ωστόσο, η πρωτοβουλία προσέκρουσε σε πολυάριθμες δυσχέρειες, εξαιτίας των οποίων η Επιτροπή εκπόνησε, όπως κλήθηκε να πράξει από το Συμβούλιο στη συνεδρίασή του της 26ης Ιουνίου 2000, πρόταση κανονισμού με αντικείμενο τη σύσταση, σε κοινοτικό πλαίσιο, της Ευρωπαϊκής Υπηρεσίας για την Ασφάλεια των Αερομεταφορών (AESA) και τον καθορισμό των κοινών κανόνων στον τομέα της πολιτικής αεροπορίας.

Βασικός στόχος της πρότασης είναι να επιτευχθεί και να διατηρηθεί ένα ομοιόμορφο και υψηλό επίπεδο ασφαλείας και περιβαλλοντικής προστασίας στην Κοινότητα. Οι υπόλοιποι στόχοι είναι να ευνοηθεί ο ελεύθερος και θεμιτός ανταγωνισμός μέσα στην Κοινότητα, να αποβούν πιο αποτελεσματικές οι διαδικασίες πιστοποίησης και να προωθηθούν σε ολόκληρο τον κόσμο τα ευρωπαϊκά αεροναυτικά πρότυπα. Οι προϋποθέσεις που απαιτούνται για να επιτευχθούν οι στόχοι αυτοί είναι πρώτον η διατύπωση, η έγκριση και η ενιαία εφαρμογή όλων των αναγκαίων κανόνων, η αυτόματη αναγνώριση, χωρίς άλλες απαιτήσεις ή ελέγχους, των εγκρίσεων τύπου που θα χορηγούνται σύμφωνα με τους κανόνες αυτούς για τα προϊόντα, τους οργανισμούς και το προσωπικό του τομέα της πολιτικής αεροπορίας, και δεύτερον, η σύσταση μιας κοινοτικής υπηρεσίας, η οποία θα είναι ικανή να επικουρεί την Επιτροπή στα εκτελεστικά καθήκοντα που της έχουν ανατεθεί και να ασκεί ορισμένα καθήκοντα με την αναγκαία αποτελεσματικότητα και ταχύτητα.

4. Γνωμη της επιτροπησ για τισ τροπολογιες του Ευρωπαϊκου κοινοβουλιου

Το Ευρωπαϊκό Κοινοβούλιο εξέδωσε σε δεύτερη ανάγνωση είκοσι οκτώ τροπολογίες στην κοινή θέση του Συμβουλίου. Η Επιτροπή αποδέχεται τις τροπολογίες στο σύνολό τους με την επιφύλαξη των παρατηρήσεων που ακολουθούν όσον αφορά τις τροπολογίες 1 και 4.

Οι ουσιώδεις τροπολογίες μπορούν να ταξινομηθούν στις εξής κατηγορίες :

Τρόποι επέκτασης του πεδίου εφαρμογής του κανονισμού

Με τις τροπολογίες 1 και 4 ζητείται από την Επιτροπή να υποβάλει προτάσεις για να καλυφθεί όλο το πεδίο της ασφάλειας των αερομεταφορών, και πιο συγκεκριμένα οι άδειες του προσωπικού και οι αεροπορικές δραστηριότητες. Ως προς την ουσία, η Επιτροπή έχει την ίδια άποψη, καθόσον οι προτάσεις που της ζητούνται προβλέπονται ήδη στο πρόγραμμα εργασίας της, οφείλει όμως να επισημάνει ότι, εκτός του δεδομένου πλαισίου, η σύνταξή τέτοιων προτάσεων δεν θα μπορούσε να ερμηνευθεί ως απειλή κατά του δικαιώματος πρωτοβουλίας της, όπως αυτό της δίδεται από τη συνθήκη. Η αποδοχή των τροπολογιών 1 και 4 δεν μπορεί επομένως να εκληφθεί σε καμιά περίπτωση ως περιορισμός αυτού του δικαιώματος πρωτοβουλίας.

Τρόποι σύστασης των υπηρεσιών

Με την τροπολογία 2 το Ευρωπαϊκό Κοινοβούλιο επιθυμεί να δηλώσει τη βούλησή του να καθορισθούν κοινοί κανόνες για τις εισφορές σε μετρητά ή σε είδος τις οποίες θα χορηγήσουν τα κράτη μέλη στις υπηρεσίες για να διευκολύνουν τη σύστασή τους στο έδαφός τους. Το αίτημα αυτό φαίνεται νόμιμο, έστω και αν το πλαίσιο του παρόντος κανονισμού δεν είναι το καταλληλότερο για την έκφρασή του. Η Επιτροπή αποδέχεται λοιπόν την τροπολογία, διατηρεί όμως το δικαίωμα να αποφασίσει κατά πόσον είναι σκόπιμο να προτείνει κοινούς κανόνες για όλες τις υπηρεσίες.

Διορισμός του Εκτελεστικού Διευθυντή της Υπηρεσίας και ενίσχυση των εξουσιών του

Οι τροπολογίες 10, 12, 13 και 14 αποβλέπουν στον ευκολότερο διορισμό του Εκτελεστικού Διευθυντή και στην ενίσχυση του αξιώματός του έναντι των άλλων διευθυντών. Η Επιτροπή αποδέχεται τις τροπολογίες.

Κατάργηση της παραπομπής σε εμπορικά συμφέροντα

Οι τροπολογίες 6 και 8 αποβλέπουν να αποκλεισθεί, κατά την ανάγνωση ή την ερμηνεία, η σκέψη ότι οι αποφάσεις, οι οποίες πρέπει να λαμβάνονται μόνον με γνώμονα την ασφάλεια ή την περιβαλλοντική συμβατότητα, θα μπορούσαν να ληφθούν υπό την επιρροή εμπορικών παραγόντων. Πρόκειται για σημαντικές διευκρινίσεις τις οποίες αποδέχεται η Επιτροπή.

Ενίσχυση της αυτονομίας της Υπηρεσίας

Οι τροπολογίες 9 και 11 αποβλέπουν στην αποκατάσταση ισορροπίας, σύμφωνα με το Ευρωπαϊκό Κοινοβούλιο, στις εκθέσεις μεταξύ Υπηρεσίας και Επιτροπής. Η τροπολογία 9 μπορεί να γίνει δεκτή διότι πρέπει να ληφθεί μέριμνα ώστε η Επιτροπή, η οποία δεν έχει τεχνική εμπειρογνωμοσύνη, να μην μπορεί να τροποποιήσει ένα πρότυπο χωρίς να ελέγξει τις επιπτώσεις ως προς την ασφάλεια ή την περιβαλλοντική προστασία. ο τρόπος σύνταξης της τροπολογίας διαφυλλάσσει το δικαίωμα πρωτοβουλίας της Επιτροπής. Η τροπολογία 11 αφορά περισσότερο τον τρόπο διατύπωσης, εφόσον η σύμφωνη γνώμη της Επιτροπής εξακολουθεί να απαιτείται και με τη νέα διατύπωση. Η Επιτροπή αποδέχεται τις τροπολογίες.

Μεταβατική περίοδος

Η τροπολογία 16 αποβλέπει στον περιορισμό της περιόδου κατά την οποία θα μπορεί να διατηρηθεί διπλό σύστημα, κοινοτικό και εθνικό, πιστοποίησης έτσι ώστε να διευκολυνθεί η μετάβαση. Τα πολιτικά επιχειρήματα του Ευρωπαϊκού Κοινοβουλίου είναι αποδεκτά και η Επιτροπή αποδέχεται την τροπολογία.

Τροπολογίες συντακτικού χαρακτήρα

Οι υπόλοιπες τροπολογίες αποσκοπούν στη βελτίωση της διατύπωσης.

- Οι τροπολογίες 3, 5 και 15 αποσκοπούν στην επανεισαγωγή του αρχικού κειμένου της Επιτροπής,

- Η τροπολογία 7 και οι τροπολογίες 17 έως 28 αποβλέπουν στη βελτιωμένη σύνταξη του κειμένου που επιθυμείται μετά την έκδοση της κοινής θέσης.

Η Επιτροπή αποδέχεται τις τροπολογίες.

5. Συμπερασμα

Βάσει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της σύμφωνα με όσα προαναφέρθηκαν.